b'\n_START_ARTICLE_\nBog of Allen\n_START_PARAGRAPH_\nBog of Allen (irsko M\xc3\xb3in Al\xc3\xbaine) je veliko visoko barje v sredi\xc5\xa1\xc4\x8du Irske med rekama Liffey in  Shannon._NEWLINE_Barje je 958 kvadratnih kilometrov veliko in le\xc5\xbei v grofijah Offaly, Meath, Kildare, Laois in Westmeath. Dru\xc5\xbeba B\xc3\xb3rd na M\xc3\xb3na v lasti dr\xc5\xbeave v velikem obsegu mehansko nabira \xc5\xa1oto. Obmo\xc4\x8dje je prepredeno s kilometri ozkotirnih industrijskih \xc5\xbeeleznic za prevoz \xc5\xa1ote v predelovalne obrate in elektrarne s pogonom na \xc5\xa1oto. Poleg tega se odrezani deli uporabljajo kot povr\xc5\xa1ina za pa\xc5\xa1o. Barje pre\xc4\x8dkata Grand Canal (irsko An Chan\xc3\xa1il Mh\xc3\xb3r, Veliki kanal), ki povezuje Dublin na vzhodu Irske z reko Shannon na zahodu, in Royal Canal (irsko An Chan\xc3\xa1il R\xc3\xadoga, Kraljevski kanal), prvotno zgrajen za tovorni in potni\xc5\xa1ki prevoz od reke Liffey v Dublinu do Longforda. Kanal je v poznem 20. stoletju propadel, vendar je bil ve\xc4\x8dji del obnovljen za plovbo.\n_START_SECTION_\nZa\xc5\xa1\xc4\x8dita\n_START_PARAGRAPH_\nIrish Peatland Conservation Council opisuje barje kot\xc2\xa0\xc2\xbbpomembno obmo\xc4\x8dje \xc5\xa1oti\xc5\xa1\xc4\x8d in je del irske naravne dedi\xc5\xa1\xc4\x8dine kot Knjiga iz Kellsa. Barje se je po stoletjih kmetijskega izkori\xc5\xa1\xc4\x8danja in nedavnih posegih mo\xc4\x8dno zmanj\xc5\xa1alo. Prizadevajo si za ohranitev njegovih delov.\n_START_SECTION_\nArheolo\xc5\xa1ki pomen\n_START_PARAGRAPH_\n\xc5\xa0ota vsebuje dragocen del arheolo\xc5\xa1kega zapisa. Zaradi posebnih razmer konserviranja so v \xc5\xa1oti ohranjeni \xc5\xa1tevilni predmeti, ki bi obi\xc4\x8dajno propadli, kot na primer lesene strukture in predmeti. V mnogih delih obmo\xc4\x8dja so pri industrijski obdelavi odkrili arheolo\xc5\xa1ke ostanke , kot so poti. Te poti so lesene steze, ki so bile zgrajene v prazgodovini in v srednjeve\xc5\xa1kem obdobju in so ljudem in \xc5\xbeivalim omogo\xc4\x8dale pre\xc4\x8dkanje obse\xc5\xbenih obmo\xc4\x8dij \xc5\xa1oti\xc5\xa1\xc4\x8d, zdaj pa nam omogo\xc4\x8dajo vpogled v gospodarstvo in na\xc4\x8din \xc5\xbeivljenja dru\xc5\xbeb, ki so obstajale okrog barja. Razmere ohranjanja v barju ponujajo vrsto dokazov paleolitskega okolja, kot so cvetni prah in rastlinski makrofosili, ki se pogosto prou\xc4\x8dujejo skupaj z arheolo\xc5\xa1kimi dokazi, da bi lahko spoznali okolje in okolico barja.\n_START_SECTION_\nPaleookoljske \xc5\xa1tudije\n_START_PARAGRAPH_\n\xc5\xa0tevilne \xc5\xa1tudije so se osredoto\xc4\x8dile na rekonstrukcijo preteklih okolij s prou\xc4\x8devanjem paleookoljskih elementov, shranjenih na tem obmo\xc4\x8dju. Barja, kot je to, so \xc5\xa1e posebej zanimiva, saj so ombotrofna barja zelo ob\xc4\x8dutljiva za spremembe padavin in so izjemno slabo preskrbljena s hranili. \xc5\xa0tudija, izvedena na barju Daingean, je preiskovala uporabo ameb s hi\xc5\xa1icami za rekonstrukcijo sprememb v padavinah, kar je povezala s spremenljivostjo podnebja v holocenu. Take \xc5\xa1tudije so pomembne, saj lahko obve\xc5\xa1\xc4\x8dajo o odzivu preteklih dru\xc5\xbeb na podnebne spremembe.'